กระทรวงแรงงาน เตรียมเสนอ ครม.ปรับลดอัตราเงินสมทบนายจ้างและผู้ประกันตน 3 เดือน บรรเทาผลกระทบโควิด-19
การประชุมคณะรัฐมนตรีวันนี้ (18 พ.ค.64) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ทำหน้าที่ประธานการประชุมผ่านระบบ Video Conference เช่นเดิม เพื่อให้เป็นไปตามมาตรการป้องกันการแพร่ระบาดโควิด-19 โดยคาดว่าที่ประชุมจะติดตามสถานการณ์โควิด-19 และหาแนวทางป้องกันไม่ให้แพร่ระบาดเพิ่มขึ้น ภายหลังเมื่อวานนี้พบตัวเลขผู้ติดเชื้อ 9,000 กว่าราย โดยเฉพาะผู้ติดเชื้อจากในเรือนจำ รวมถึงติดตามความคืบหน้าการดำเนินงานของแต่ละหน่วยงานจากการปรับระดับพื้นที่ควบคุมสูงสุดและการผ่อนคลายมาตรการร้านอาหาร ตลอดจนความคืบหน้าการปูพรมฉีดวัคซีนโควิด-19นอกจากนี้ กระทรวงแรงงาน โดยคณะกรรมการประกันสังคม เสนอให้ ครม.พิจารณาปรับลดอัตราเงินสมทบนายจ้างและผู้ประกันตนมาตรา 33 จากเดิมฝ่ายละร้อยละ 5 เหลือฝ่ายละร้อยละ 2.5 ของค่าจ้างผู้ประกันตน และผู้ประกันตนมาตรา 39 เหลืออัตราเดือนละ 216 บาท เป็นเวลา 3 เดือนในงวดเดือนมิถุนายน-สิงหาคม 2564 ส่วนงวดเดือนกันยายน 2564 เป็นต้นไป ให้ส่งเงินสมทบอัตราเดิม เพื่อบรรเทาความเดือดร้อนแก่ผู้ประกันตนในช่วงสถานการณ์การแพร่ระบาดของโรคโควิด-19 ในระลอกใหม่ขณะที่สำนักงานทรัพยากรน้ำแห่งชาติ (สทนช.) เสนอแผนเร่งขับเคลื่อน 10 มาตรการรับมือฤดูฝนปีนี้ เนื่องจากประเทศไทยเข้าฤดูฝนอย่างเป็นทางการแล้ว จึงต้องให้ทุกหน่วยงานเตรียมพร้อมในการบริหารจัดการน้ำ การป้องกันแก้ปัญหา บรรเทาผลกระทบ และการให้ความช่วยเหลือประชาชนช่วงฤดูฝนนี้ได้ทันสถานการณ์